Iż-żgħażagħ minn sittax-il sena l fuq ingħataw id-dritt li jivvutaw u jikkontestaw fl-elezzjonijiet kollha. Argumenta. Minn din is-sena, iż-żgħażagħ minn sittax-il sena 'l fuq ingħataw id-dritt li jivvutaw u jikkontestaw fl-elezzjonijiet ġenerali. Dan qajjem diversi argumenti u opinjonijiet differenti mal-popolazzjoni kollha. F'dan il-lat, Malta qed tkun wieħed mill-ewwel pajjiżi fl-Ewropa li qed tagħti dan id-dritt lil dawn iż-żgħażagħ. Fil-fatt wieħed mill-argumenti l-iktar li qed jinstema' favur din il-kawża huwa li, bl-istess mod li żgħażagħ minn sittax-il sena 'l fuq jistgħu joħorġu jaħdmu u jħallsu t-taxxi, daqstant ieħor għandhom ikollhom id-dritt għall-vot. Bid-dritt tal-vot il-pajjiż qed jagħti opportunità liż-żgħażagħ biex minn età bikrija jieħdu sehem fl-għażla tat-tmexxija tal-pajjiż. Fil-qalba ta' dan ir-raġunar hemm il-kunċett li għada pitgħada dawn iż-żgħażagħ huma l-futur ta' dan il-pajjiż. Il-fatt li żgħażagħ ta' sittax-il sena jivvutaw huwa pożittiv għaliex qiegħed tqajjem interess u kuxjenza ċivika f'faxx tas-soċjetà, jiġifieri żgħażagħ bejn sittax u tmintax-il sena li b'mod ġenerali jkollhom ideat ġodda, friski u innovattivi u li jmorru lil hinn mill-politika partiġġjana. B'dan il-mod, iż-żgħażagħ minn età żgħira jifhmu li fil-ħajja, wieħed mhux biss għandu l-obbligi, iżda għandu wkoll id-dmirijiet u d-drittijiet soċjali tiegħu jew tagħha. Min-naħa l-oħra hawn min jisħaq li l-għoti tal-vot lil min għandu sittax-il sena kien jixraqlu dibattitu aktar profond u fit-tul. Ħafna mistoqsijiet imqajma baqgħu bla tweġiba. Pereżempju, għaliex sittax u mhux sbatax-il sena? Biex wieħed jitħalla jixrob xorb alkaħoliku jrid ikollok sbatax-il sena. Allura għalfejn dawn id-diskrepanzi? Ħafna ma jaqblux mad-dritt tal-vot ta' din l-età għax jemmnu li ż-żgħażagħ f'dan l-istadju jkunu għadhom ma mmaturawx biżżejjed u ma ltaqgħux ma' esperjenzi biżżejjed f'ħajjithom. Ħafna huma konvinti li dawn iż-żgħażagħ ma jkollhomx konvinzjoni biżżejjed fil-ħsibijiet tagħhom u għalhekk jistgħu jiġu influwenzati faċilment. Nieħdu l-ġenituri pereżempju. Kemm huma dawk iż-żgħażagħ li jinġarru wara l-opinjoni tagħhom u sa ċertu punt jiġu mmanipulati mill-ideat tagħhom? Għaldaqstant ħafna jemmnu li ż-żgħażagħ ta' sittax-il sena għandhom jitħallew jikkonċentraw fuq l-iskola u l-futur akkademiku tagħhom u mhux ikomplu jiġu mgħobbija b'aktar responsabilità. Jiena għandi twemmin qawwi li d-dritt tal-vot ta' sittax-il sena m'għandux jingħata imma għandu jinżamm ta' tmintax-il sena, l-istess mod bħall-età legali tal-liċenzja tas-sewqan għax bniedem ta' tmintax-il sena jibda jissejjaħ adult.
Komponiment argumentattiv fuq il-vot 16 – Luca Bonello